**Kat Von D** (oik. **Katherine von Drachenberg**, s. 8. maaliskuuta 1982) on amerikanmeksikolainen tatuoija, malli ja televisiopersoona.

Hänet tunnetaan parhaiten televisiosarjoista *Miami Ink* ja *LA Ink*. Hänellä on myös meikkilinja, joka lanseerattiin vuonna 2008.

Varhaiset vaiheet
-----------------

Drachenberg syntyi Monterreyssa, Meksikossa. Hänen vanhempansa René Drachenberg ja Sylvia Galeno ovat syntyisin Argentiinasta. Drachenbergin ollessa nelivuotias perhe muutti kalifornialaiseen Coltonin kaupunkiin Yhdysvalloissa. Hänellä on sisar nimeltä Karoline ja veli nimeltä Michael. Hän aloitti kuusivuotiaana klassisen pianon soiton ja onkin kertonut arvostavansa runsaasti muun muassa Ludvig van Beethovenia. 

Drachenberg on sanonut latinokulttuurin olleen hänelle merkittävä inspiraationlähde hänen ryhtyessään kiinnostumaan piirtämisestä ja tatuoinneista. Hän otti ensimmäisen tatuointinsa 14-vuotiaana ja lopetti koulun 16-vuotiaana ryhtyäkseen ammattimaiseksi tatuointiartistiksi.

Ura
---

Vuonna 1998 Von D alkoi työskennellä tatuointiliikkeessä, jonka nimi oli Sin City Tattoo. Samoihin aikoihin hän tapasi ex-miehensä Oliver Peckin ja alkoi vakituisen työnsä ohella työskennellä tämän tatuointiliikkeessä Elm Street Tattoossa Dallasissa, Texasissa.*lähde?*

Von D:tä pyydettiin työskentelemään tatuointiliikkeeseen Ink in Miami, kun vakituinen taiteilija Darren Brass tarvitsi sairauslomaa. Hän esiintyi *Miami Ink* -sarjan neljällä ensimmäisellä tuotantokaudella ennen kuin riitaantui Ami Jamesin kanssa, minkä seurauksena häntä pyydettiin jättämään ohjelma.

Von D ryhtyi pian tekemään omaa ohjelmaansa *LA Ink*, joka kuvasi hänen elämäänsä High Voltage Tattoo -tatuointiliikkeessä Hollywoodissa. Vuonna 2007 hän teki Guinnessin maailmanennätyksen tehtyään yksin eniten tatuointeja vuorokaudessa; 24 tunnin aikana hän teki jopa 400 tatuointia. Koko tuotto, 32 000 dollaria, meni sokeutuvia lapsia tukevalle järjestölle Vitamin Angels. Kesäkuussa 2008 Von D:n ennätyksen rikkoi hänen ex-puolisonsa Oliver Peck 415 tatuoinnillaan, ja saman vuoden lokakuussa tittelin vei arizonalainen Hollis Cantrell 801 tatuoinnin määrällä. *LA Inkiä* tehtiin neljä tuotantokautta ennen kuin sarja päätettiin lopettaa vuonna 2011. Von D ilmoitti peruuntumisesta Twitterissä toteamalla, että oli päättänyt lopettaa sarjan teon. Von D on tehnyt myös useita televisioesiintymisiä, ja hän on tullut hyvin tunnetuksi tatuoidusta imagostaan. Hänellä on tatuointeja myös kasvoissaan, ja hän onkin ilmoittanut haluavansa peittää koko kehonsa tatuoinneilla.*lähde?*

Von D:n ensimmäinen kirja, *High Voltage Tattoo*, joka kertoi hänen tatuointiliikkeestään, ilmestyi tammikuussa 2009 ja ylsi kuudenneksi *The New York Timesin* bestseller-listalla. Kirja sisälsi muun muassa hänen lapsuudenaikaisia piirustuksiaan ja tatuointeja, joita ei ollut aiemmin julkaistu. Toinen kirja *Tattoo Chronicles* julkaistiin vuonna 2010. Se oli päiväkirja, joka kuvasi vuotta hänen elämästään.

Vuonna 2008 Von D lanseerasi meikkimerkin Sephoralle. Häneltä on ilmestynyt uusi mallisto joka vuosi, ja hän on laajentanut myös hajuvesiin. Hän aloitti myös tatuointitapahtuman ja musiikkifestivaalin MusInk, jota on järjestetty vuodesta 2008 lähtien. Syyskuussa 2010 hän avasi liikkeensä viereen taidegallerian ja kaupan nimeltä Wonderland Gallery.

Kat Von D on tehnyt yhteistyötä suomalaisen The 69 Eyes -rock-yhtyeen kanssa. Hän lauloi kappaleessa "Rosary Blue", joka on mukana yhtyeen vuoden 2012 albumin *X* iTunes-latauksien bonusraitana ja vuoden 2013 kahdella CD-R-promosinglellä. Vuonna 2023 hän oli mukana yhtyeen This Murder Takes Two -kappaleella.

Vuonna 2021 Kat von D julkaisi debyyttialbuminsa *Love Made Me Do It* ja ilmoitti syksyllä 2021 muuttavansa perheineen pysyvästi Los Angelesista maaseudulle Indianaan ja mahdollisesti avaavansa siellä myöhemmin uuden tatuointistudion.

Yksityiselämä
-------------

Von D oli naimisissa tatuoija Oliver Peckin kanssa vuosina 2003–2007.*lähde?* Myöhemmin hän ryhtyi seurustelemaan moottoripyöräyrittäjä ja televisiopersoona Jesse G. Jamesin kanssa. Elokuussa 2010 Von D vahvisti huhut heidän seurustelustaan, ja tammikuussa 2011 pari ilmoitti kihlauksestaan. Suhde päättyi lokakuussa 2011.*lähde?* Von D on ollut kihloissa kanadalaisen house-tuottaja Deadmau5in kanssa. Von D oli viimeksi parisuhteessa *Jackass* tähden Steve O:n kanssa. Pari erosi maaliskuussa vuonna 2016 kuukausien seurustelun jälkeen. Kat Von D on nykyisin naimisissa artisti Rafael Reyesin kanssa. Pari ilmoitti odottavansa esikoistaan toukokuussa 2018. Kat Von D:n ja Rafael Reyesin poikalapsi syntyi 29. marraskuuta 2018. Lapsi sai nimekseen Leafar Von Drachenberg Reyes. 

Von D on tatuoinut itseensä muun muassa yhtyeiden Misfits, HIM, Turbonegro, ZZ Top, AC/DC, Slayer ja Guns N' Roses logot, sekä sanan "Slutallica", joka on tyylitelty Metallican logon kaltaiseksi. Hän on esiintynyt Alkaline Trion musiikkivideossa "Help Me" ja HIMin musiikkivideossa "Killing Loneliness". Muiksi musiikkisuosikeikseen hän on maininnut muun muassa Mars Voltan ja Selenan.

Von D kertoo kääntyneensä kristinuskoon ja ottaneensa kasteen lokakuussa 2023. Hän sanoo heittäneensä pois aineistoa joka ei ole sopusoinnussa hänen uusien uskomuksiensa kanssa.

Von D:n tatuoimat tunnetut henkilöt
-----------------------------------

Kat Von D on tatuoinut monia tunnettuja henkilöitä*lähde?*, muun muassa Fireball Ministry -yhtyeen laulajakitaristi Jim Rotan.

Äskettäin hän tatuoi muotokuvan Mötley Crüe -kitaristi Mick Marsista entiseen miesystäväänsä Mötley Crüe -basisti Nikki Sixxiin, joka halusi ottaa kuvan kunnioitukseksi kitaristia sekä pitkäaikaista ystäväänsä kohtaan.

* Rullalautailija/MTV-tähti Bam Margera
* Billie Joe Armstrong ja Tré Cool (Green Day)
* Brent Hinds (Mastodon)
* Dave Navarro
* deadmau5
* Frank Iero (My Chemical Romance)
* suomalaisen HIM-yhtyeen jäseniä
* Ja Rule
* Jeffree Star
* Jesse Hughes (Eagles of Death Metal)
* Kerry King (Slayer)
* Lady Gaga
* Lemmy Kilmister (Motörhead)
* Marta (Bleeding Through)
* Matt Skiba (Alkaline Trio)
* Mike Kroeger (Nickelback)
* Mike Vallely (Revolution Mother)
* suomalaisen Negative-yhtyeen jäseniä
* Scott Ian (Anthrax)
* Steve-O (Jackass)
* The Game
* Tim Lambesis (As I Lay Dying)
* Zacky Vengeance ja M. Shadows (Avenged Sevenfold)
* Miley Cyrus
* Demi Lovato
* Shontelle

Muuta
-----

Kat Von D on ikuistettu yhtyeen Eagles of Death Metal kappaleeseen "High Voltage", joka nimettiin Von D:n liikkeen mukaan ja joka löytyy yhtyeen albumilta *Heart On*. Yhtyeen jäsen Jesse Hughes kertoi kirjoittaneensa kappaleen, koska Von D on hänen mielestään "tyttö, jolla on oikea asenne".

Lähteet
-------

1. 1 2 3  Kat Von D: Summary TV.com.  Arkistoitu 15.5.2009. Viitattu 11.7.2009. (englanniksi)
2. ↑  iTunes: The 69 Eyes - *X* (2012) albumi
3. ↑  Discogs.com: The 69 Eyes - "Rosary Blue" (2013) single
4. ↑  Discogs.com: The 69 Eyes - "Love Runs Away" / "Rosary Blue" / "Dracula's Castle" (2013) single
5. ↑  The 69 Eyes juhlii tuoretta levyään uudella videolla – Murhaballadilla mukana Kat Von D *soundi.fi*. Viitattu 3.7.2023.
6. ↑  Muistatko Kat Von D:n? Sulkee maineikkaan tatuointistudionsa ja panostaa toiseen alaan *www.iltalehti.fi*. Viitattu 31.10.2021.
7. ↑   (Arkistoitu – Internet Archive)
8. ↑  Legendary tattoo artist Kat Von D converts to Christianity after renouncing witchcraft

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Kat Von D**.
* Kat Von D:n kotisivu (englanniksi)
* Kat Von D IMDb:ssä (englanniksi)
* Kat Von D:n MySpace -sivu (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Ruotsi
* Alankomaat

 |
|  |
| Taiteenala | 
* MusicBrainz

 |
|  |
| Muut | 
* IdRef

 |

 |